text: Quant Clarmondine l'entendi,
   Moult durement s'en asoupli.
   Or ne set qu'ele faire puist.
   Cele parole au cuer li cuist
   Que Meniadus li ot dite ;
   De cuer fu forment desconfite.
   Meniadus sa mere apele
   Et sa suer Argente la bele,
   Lors les atrait à une part.
   "Moult me samble de bone part
   Geste demoiselle," fait il.
   "Je sui mors et mis à essill
   Se je ne l'ai. Tant vous en di
   K'ains si bele de li ne vi.
   Il n'est nus qui ne l'eüst chiere,
   Tant a gracieuse maniere.
   Onques si aie je santé
   Ne vi fenme si à mon gré.
   Folio29v
   Or vueilliez dont qu'ele soit moie,
   S'il vous plaist que mariés soie ;
   Dont vous i vueilliez acorder,
   Ou mais ne me quier marier.
   Puis que Diex la m'a envoiie,
   Par moi iert amée et chierie.
   Or, alez, s'en parlez à li,
   Vous et ma suer, je vous en pri.
   Ma fenme sera, c'est passé,
   Vueilliez que ce soit par vo gré.
   Car qui tout le mont me donroit
   Mes cuers de li ne s'osteroit;
   Ne place Dieu que soie tés
   Que mes cuers soit de li ostés,
   PageV01P232
   Et cil qui le me loëroit
   Ma vie et ma santé harroit."
  